钦定古今图书集成/明伦汇编/官常典/第497卷 > 吴峦
## 钦定古今图书集成/明伦汇编/官常典/第497卷 > 吴峦

按《五代史晋臣传》：“峦字宝川，郓州卢县人也。少举明
经不中，清泰中，为大同沙彦珣节度判官。晋高祖起
太原，召契丹为援，契丹过云州，彦珣出城迎谒，为契
丹所掳，城中推峦主州事，峦即闭门拒守，契丹以兵
围之。高祖入立，以云州入于契丹，而峦犹守城不下，
契丹围之凡七月。高祖义峦所为，乃以书告契丹，使”
解兵去。高祖召峦，以为武宁军节度副使、谏议大夫、
复州防御使。出帝即位，与契丹绝盟，河北诸州皆警，
以谓贝州水陆之冲，缓急可以转饷，乃积刍粟数十
万，以王令温为永清军节度使。令温牙将邵珂素骄
狠难制，令温夺其职。珂闲居无憀，乃阴使人亡入契
丹，言“贝州积粟多而无兵守可取。”令温以事朝京师，
心颇疑，珂，乃质其子崇范以自随。晋大臣以峦前守
云中七月，契丹不能下，乃遣峦驰驿代令温守贝州。
峦善抚士卒，会天大寒，裂其帷幄以衣士卒，士卒皆
爱之。珂因求见峦，愿自效，峦推心信之。开运元年正
月，契丹南寇围贝州，峦命珂守南门。契丹围三日，四
面急攻之，峦从城上投薪草，焚其梯冲殆尽。已而珂
自南门引契丹入，峦守东门。方战，而左右报珂反，峦
顾城中已乱，即投井死。而令温家属为契丹所掳出，
帝悯之，以令温为武胜军节度使，后累历方镇。周显
德中卒。令温，瀛州河间人也。